ΕΠΙΜΟΡΦΩΤΙΚΟΣ-ΕΚΠΟΛΙΤΙΣΤΙΚΟΣ

ΣΥΛΛΟΓΟΣ ΠΑΡΑΔΕΙΣΟΥ ΑΜΑΡΟΥΣΙΟΥ

Παραδείσου 34 & Κεραμεικού (6ο ΚΑΠΗ)

Email: paradeisosyllogos@hotmail.com

Παράδεισος, 1η Ιουλίου 2020

**ΑΝΑΚΟΙΝΩΣΗ**

**Επίσκεψη Δημάρχου κ. Θ. Αμπατζόγλου, στην περιοχή Παραδείσου**

Σήμερα, 1η Ιουλίου 2020, ο Δήμαρχος Αμαρουσίου κ. Θεόδωρος Αμπατζόγλου, συνοδευόμενος από τους Αντιδημάρχους Επαμεινώνδα Κατσιγιάννη, Κωνσταντίνο Ρώτα, τον Πρόεδρο του Δημοτικού Συμβουλίου Δημήτριο Σμυρνή, τη Δημοτική Σύμβουλο Μάντυ Ρώτα και επιτελείς της Διεύθυνσης τεχνικών έργων και καθαριότητας του Δήμου, επισκέφθηκε την περιοχή Παραδείσου για να διαπιστώσει ο ίδιος τα χρονίζοντα προβλήματά της.

Στην αρχή, ο κ. Δήμαρχος, δήλωσε ότι προβαίνουμε σε ένα σουλούπωμα με γενικό καθαρισμό και ευπρεπισμό της πόλης, και θα ακολουθήσει η αντιμετώπιση όλων των προβλημάτων του Παραδείσου, που μας έχει θέσει ο Σύλλογος, μεθοδευμένα και με σχέδιο.

Συγκεκριμένα αναφέρθηκε στα εξής:

1. **Αντιπλημμυρικά έργα απορροής ομβρίων**

Τα αντιπλημμυρικά έργα της περιοχής του Παραδείσου, κόστους 2,5 έως 3 εκατομμυρίων ευρώ, συνδυάζονται με τον κεντρικό αγωγό που διέρχεται κάτω από τη Λεωφόρο Κηφισίας, στον οποίο καταλήγουν. Το Υπουργείο και η Περιφέρεια Αττικής, είναι αρμόδια για την χρηματοδότηση και την εκτέλεση των έργων του κεντρικού αγωγού.

Οι μελέτες των αντιπλημμυρικών έργων του Παραδείσου, είναι ήδη έτοιμες, και το κόστος εκτέλεσής τους, θα καλυφθεί, είτε από την Περιφέρεια, είτε από το πρόγραμμα «Αντώνης Τρίτσης». Σε κάθε περίπτωση είναι εξασφαλισμένη η χρηματοδότησή τους.

Όμως, ο Δήμος, για να κερδίσει χρόνο, με την έναρξη των έργων του κεντρικού αγωγού, θα ξεκινήσει παράλληλα και τα έργα του Παραδείσου, εξ ιδίων πόρων, ώστε με την ολοκλήρωσή τους, να συνδεθούν με τον κεντρικό αγωγό.

1. **Πεζοδρόμια**

Θα υπάρξει σχεδιασμός, για τη διάνοιξη της οδού Παραδείσου, στα όρια της απαλλοτρίωσης, καθώς και κατασκευή νέων πεζοδρομίων και συντήρηση των υπαρχόντων, ώστε να γίνει εύκολη και ασφαλής η μετακίνηση των πολιτών.

1. **Υπογειοποίηση της ηλεκτροδότησης**

Ο Δήμος σε συνεννόηση με την ΔΕΗ, θα προβεί σε εκτεταμένη υπογειοποίηση των καλωδίων ηλεκτρισμού της οδού Παραδείσου. Έτσι, θα αφαιρεθούν οι κολώνες και τα εναέρια καλώδια ηλεκτρισμού. (Το έργο θα συνδυαστεί με τα πεζοδρόμια ώστε να μειωθεί το κόστος και ο χρόνος κατασκευής).

1. **Ασφαλτοστρώσεις**

Κατ΄ αρχή έχουμε κλείσει πολλές λακκούβες. Όμως δεν αρκεί αυτό, επειδή αρκετοί δρόμοι με εκτεταμένες φθορές, χρειάζονται νέα ασφαλτόστρωση. Επίσης θα διαγραμμισθεί το τμήμα της οδού Παραδείσου διπλής κατεύθυνσης, μεταξύ των οδών Τριανταφυλλίδη και Αιγιαλείας.

1. **Στάθμευση αυτοκινήτων, δωρεάν για τους κατοίκους**

Μετά την ολοκλήρωση των έργων των πεζοδρομίων και των ασφαλτοστρώσεων, θα αντιμετωπισθεί το θέμα της στάθμευσης των αυτοκινήτων και θα καθοριστούν θέσεις ελεγχόμενης στάθμευσης με ηλεκτρονικό τρόπο, των επισκεπτών. Στους κατοίκους θα χορηγηθούν κάρτες μονίμων κατοίκων, για δωρεάν παρκάρισμα.

 \*\*\*\*\*\*\*\*\*\*\*\*\*\*\*\*

Μετά την ενημέρωσή μας από τον κ. Δήμαρχο, ο Σύλλογος εξέφρασε την ικανοποίησή του για τις δεσμεύσεις του.

 Ο πρόεδρος Η Γενική Γραμματέας

Δημήτρης Κλητοράκης Νίκη Τσάμπρα